Document ID: 31996R0230

KOMMISSIONENS FORORDNING (EF) Nr. 230/96 af 7. februar 1996 om forlængelse af importtilladelser udstedt ved fordelingen af de kvantitative kontingenter, der gælder for 1996 for visse varer med oprindelse i Den Kinesiske Folkerepublik
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 520/94 af 7. marts 1994 om fastlæggelse af en fællesskabsprocedure for forvaltning af kvantitative kontingenter (1), ændret ved forordning (EF) nr. 138/96 (2), særlig artikel 17, stk. 2, og
ud fra følgende betragtninger:
Kommissionens forordning (EF) nr. 1732/95 (3) fastsatte de nærmere bestemmelser om forvaltningen af de kvantitative kontingenter, der gælder for 1996 for visse varer med oprindelse i Den Kinesiske Folkerepublik; i henhold til artikel 7 i denne forordning er importtilladelser for disse kontingenter i princippet gyldige i ni måneder fra den 1. januar 1996, idet en forlængelse dog er mulig på visse betingelser;
Kommissionens forordning (EF) nr. 2319/95 (4) fastlagde de mængder, der tillægges importørerne af disse kontingenter;
ved forordning (EF) nr. 138/96 blev artikel 2, stk. 5, i forordning (EF) nr. 520/94 ændret for at gøre det muligt at uddele de mængder, der ikke er blevet anvendt i en kontingentperiode, i den følgende kontingentperiode; målet med hensyn til at sikre en optimal udnyttelse af kontingenterne er derfor fremover i overensstemmelse med en gyldighedsperiode for importtilladelser, der svarer til den samlede kontingentperiode;
de særlige forhold, der gælder for samhandelen med kontingentbelagte varer, gør det hensigtsmæssigt at forlænge gyldighedsperioden til den 31. december 1996 for tilladelser udstedt i medfør af forordning (EF) nr. 2319/95;
de i denne forordning fastsatte foranstaltninger er i overensstemmelse med udtalelse fra det udvalg for forvaltning af kontingenter, der er nedsat ved artikel 22 i forordning (EF) nr. 520/94 -
UDSTEDT FØLGENDE FORORDNING:
Artikel 1
Gyldighedstiden for importtilladelser udstedt i henhold til forordning (EF) nr. 2319/95 kan af de kompetente nationale myndigheder forlænges indtil den 31. december 1996.
Efter anmodning fra en importør anfører den kompetente myndighed, der har udstedt importtilladelsen, den således ændrede gyldighedsdato herpå. Denne anførsel, der foretages gratis, berigtiges af den kompetente myndighed.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. februar 1996.

Labels: 3
18